ચોમાસા પૂર્વ છત અને છાપરા ઉપર પડેલો કાટમાળ દૂર કરાવવાની ઝુંબેશ
સોમવાર, નવેમ્બર 19 2018, 17:30 Hrs(IST)
નવગુજરાત સમય | Publish Date: Jun 4 2018 11:39AM
મેલેરિયા મુક્ત અભિયાન: વાહકજન્ય રોગના નિયંત્રણ માટે સોમવારથી ત્રીજો રાઉન્ડ
રાષ્ટ્રીય વાહકજન્ય રોગ નિયંત્રણ કાર્યક્રમ અંતર્ગત રાજ્ય સરકાર દ્વારા મેલેરિયા મુક્ત ગુજરાત-૨૦૨૨ લક્ષ્યાંક નક્કી કરાયો છે. તેના ભાગરૂપે મેલિરિયા, ચિકનગુનિય અને ડેન્ગ્યૂ જેવા વાહકજન્ય રોગના નિયંત્રણ અને અટકાયતી કામગીરી કરવા જિલ્લા આરોગ્ય તંત્ર એલર્ટ થઇ ગયુ છે અને નક્કી કરાયેલા ત્રણ રાઉન્ડ પૈકી ત્રીજો રાઉન્ડ તા-૪થી ૯ જૂન સુધી યોજવામાં આવ્યો છે. તે દરમિયાન જિલ્લાના તમામ ૩૦૨ ગામને આવરી લેવાશે. તેમાં ડોર ટૂ ડોર સર્વે હાથ ધરવામાં આવશે. છેલ્લા રાઉન્ડમાં આગામી ચોમાસાને અનુલક્ષી છત અને છાપરા ઉપર પડેલો કાટમાળ દૂર કરવાની ઝુંબેશને મહત્વ આપવામાં આવશે. કારણ કે કાટમાળમાં ભરાતા વરસાદી પાણીમાં મચ્છરોનો ઉપદ્રવ થતો હોય છે.
ગાંધીનગર જિલ્લાને મેલેરિયા મુક્ત કરવાની ઝુંબેશ હાથ ધરવા માટે વિસ્તૃત આયોજન કરવામાં આવ્યુ છે. રાજ્ય સરકાર દ્વારા મેલેરિયા મુક્ત ગુજરાત-૨૦૨૨ લક્ષ્યાંક નક્કી કરાયો છે. તે અંતર્ગત જિલ્લાને મેલેરિયા મુક્ત કરવા માટે મચ્છરોની ઉત્પત્તિ રોકવાના ઉપાય અને લોકજાગૃતિ માટે તમામ ગામમાં વિવિધ પ્રવૃત્તિ હાથ ધરવામાં આવશે.
આ અંગ જિલ્લા આરોગ્ય અધિકારી ડો.એમ.એચ સોલંકીએ જણાવ્યું કે મેલેરિયા અટકાયતી ઝુંબેશનો પ્રથમ રાઉન્ડ તા-૨થી ૪ એપ્રિલ દરમિયાન અને બીજો રાઉન્ડ ૩૦ એપ્રિલથી ૫મી મે દરમિયાન યોજાયો હતો.
હવે ત્રીજો રાઉન્ડ ૪ જૂનથી શરૂ થઇ રહ્યો છે. તેમાં જિલ્લાના તમામ ગામને આવરી લેવામાં આવશે. તે માટે આશા મલ્ટીપર્પઝ હેલ્થ વર્કર, ફેમિલી હેલ્થ વર્કર મળી કુલ ૧૩૦૦નો સ્ટફ કામગારી બજાવશે. તેમાં જિલ્લાની ૧૨,૮૭,૯૩૬ની વસતી અને ૨,૫૭,૫૮૮ ઘરને આવરી લેવામાં આવશે. મચ્છરનો ઉપદ્રવ કેમ કરીને રોકવો તથા મેલેરિયાને અટકાવવાના ઉપાય બાબતે ગામેગામ જનજાગૃતિ કેળવવા કામગીરી હાથ ધરાશે તેઓ પોરા નાશક કામગીરીની જાણકારી ગ્રામજનોને આપશે. તેમજ ડોર ટૂ ડોર સર્વે કરી તાવના દર્દીઓ શોધી તેમને સારવાર આપવામાં આવશે.
હાઉસ ટૂ હાઉસ સર્વેમાં કેવી કામગીરી થશે
આશા બહેનો, મલ્ટીપર્પઝ હેલ્થ વર્કર અને ફેમિલી હેલ્થ વર્કરનો સ્ટાફ તેમને સોંપાયેલા ગામના દરેક ઘરનો સંપર્ક કરશે અને સર્વેલન્સ, પોરાનાશાક કામગીરી ઉપરાંત તાવના દર્દીના લોહીના નમુના લેવાશે. મેલેરિયા પોઝિટિવ કેસ મળે તો દર્દીને સારવાર અપાવવી, પાણી ભરવાના પાત્રોને હવાચુસ્ત રાખવાની જાણકારી આપવી, ઘરના છાપરા કે છત ઉપર પડેલો કાટમાળ દૂર કરાવવો અને મચ્છરદાનીમાં સુવાની સમજ આપવા સહિત પ્રચાર-પ્રસારની કામગીરી કરવામાં આવશે.
બીજા રાઉન્ડના અંતે તાવના 2 હજારથી વધુ કેસ મળ્યા હતાં
રાષ્ટ્રીય વાહકજન્ય રોગ નિયંત્રણ કાર્યક્રમ અંતર્ગત મેલિરિયા, ચિકનગુનિય અને ડેન્ગ્યૂ જેવા વાહકજન્ય રોગના નિયંત્રણ અને અટકાયતી કામગીરી કરવા નક્કી કરાયેલા ત્રણ રાઉન્ડ પૈકી બીજો રાઉન્ડ ૩૦ એપ્રિલથી શરૂ કરાયો હતો. તેના ૭ દિવસની ઝુંબેશ દરમિયાન જિલ્લાના ગ્રામ્ય વિસ્તારોમાંથી ૨ હજારથી વધુ તાવના કેસ મળી આવ્યા હતાં. જ્યારે તે અગાઉ ૨ એપ્રિલથી પ્રથમ રાઉન્ડ શરૂ કરાયો હતો. તેના પ્રથમ દિવસે તાવના ૫૮૪ કેસ મળી આવ્યા હતાં. તાવના કેસ શોધીને રોગચાળો અટકાવવાના હેતુથી આ ઝુંબેશ હાથ ધરાઈ છે.